arnastofnun/IGC-2024 huggingface dataset:
Sporðdrekar

Sporðdrekar eru áttfætlur af ættbálki "Scorpiones". Um 1750 tegundir eru þekktar og eru 13 ættir. Sporðdrekar finnast í öllum heimsálfum nema á Suðurskautslandinu en þeir komu með mönnum til Ástralíu.

Búsvæði þeirra er fjölbreytt, þeir eru harðgerir og geta lifað við erfið skilyrði ásamt því að þurfa litla fæðu. Þeir éta önnur dýr og allt sem þeir ráða við. Óvinir spordreka eru t.d. uglur, snákar og eðlur. Virkni þeirra er á nóttunni og finna þeir skjól yfir daginn.

Í mökun sporðdreka stíga þeir eins konar dans.

Að meðaltali eru sporðdrekar um 6 sentimetrar að lengd en geta orðið meira en 20 sm stórir og 9 mm smáir. Á þeim er uppsveigður hali með broddi sem ber eitur. Aðeins 25 tegundir eru með eitur sem hefur drepið manneskjur. Einnig eru gripklær fremstir gangliða líkt og á kröbbum.

Sporðdrekar eru "forsöguleg dýr" og í meginatriðum hefur líkamsbygging þeirra ekkert breyst síðan þeir námu land á fornlífsöld.
Hoya tiatuilaensis

Hoya tiatuilaensis er fjölær jurt í vaxblómaættkvísl. Útbreiðslan er á Bandarísku Samóa.
Hoya weebella

Hoya weebella er fjölær jurt í vaxblómaættkvísl. Útbreiðslan er í Taílandi.
Hoya jianfenglingensis

Hoya jianfenglingensis er fjölær jurt í vaxblómaættkvísl. Útbreiðslan er á Hainaneyju í Kína.
Remdesivir

Remdesivir er breiðvirkt veirulyf sem upphaflega var þróað til að hafa áhrif á veirur eins og SARS og MERS. Þær veirur eru náskyldar SARS-CoV-2 veirunni. Remdesivir er nú notað gegn kórónaveirunni og var í apríl 2020 gefið út í Bandaríkjunum neyðarleyfi sem heimila notkun þess á þungt haldna sjúklinga á spítölum eftir að rannsóknir sýndu virkni þess. Lyfjafyrirtækið Gilead framleiðir lyfið.

Remdesivir var upphaflega þróað til að meðhöndla Ebólu og Marburg veirusjúkdóm en reyndist ekki ekki hafa virkni gagnvart þeim veirusýkingum.
Dijon

Dijon er borg í miðju Frakklandi og umdæminu Búrgund-Franche-Comté. Íbúar eru um 157.000 (2017).

Burgundy School of Business viðskiptaskólinn er í borginni.
Breiðholtsskóli

Breiðholtsskóli er grunnskóli í Bakkahverfinu í Breiðholti. Skólinn tók til starfa árið 1969.
Kóp Bois Entertainment

Kóp Bois Entertainment (KBE) er útgáfufyrirtæki stofnað af Herra Hnetusmjöri, titillinn vísar til þess að hann og ýmsir samstarfsmenn hans séu úr Kópavogi. Fyrirtækið gefur út efni Herra Hnetusmjörs, Þormóðs Eiríkssonar, Hugins og fleiri. Skemtistaðurinn 203 er einnig undir KBE.
Skets

Skets er stutt atriði, oftast í sjónvarpsþáttum þar sem leikarar leika oftast atburði hversdagsins á skoplegan hátt. Sketsar eru annað hvort í sketsaþáttum (þættir sem innihalda bara stutta sketsa) eða stuttir sketsar inni í skemmtiþáttum.
Alþjóðafriðarskrifstofan

Alþjóðafriðarskrifstofan (en. "International Peace Bureau"; fr. "Bureau international de la paix"), stofnuð árið 1891, er ein elsta alþjóðlega friðarstofnun í heimi.

Alþjóðafriðarskrifstofan var stofnuð sem Fasta alþjóðlega friðarskrifstofan (fr. "Bureau International Permanent de la Paix"). Frá og með árinu 1912 hefur hún gengið undir nafninu Alþjóðafriðarskrifstofan. Frá 1946 til 1961 var hún kölluð Alþjóðlega tengslanefndin fyrir friðarsamtök (fr. "Comité de liaison international des organisations de paix").

Stofnunin hlaut friðarverðlaun Nóbels árið 1910 fyrir að starfa sem „milliliður á milli friðarsamtaka ýmissa ríkja“. Árið 1913 hlaut Henri La Fontaine einnig verðlaunin fyrir störf sín við Alþjóðafriðarskrifstofuna. Ellefu aðrir friðarverðlaunahafar Nóbels hafa einnig verið meðlimir í Alþjóðafriðarskrifstofunni.

Alþjóðleg herferð gegn hernaðarútgjöldum.

Alþjóðlega herferðin gegn hernaðarútgjöldum er varanleg ársherferð sem Alþjóðafriðarskrifstofan hleypti af stokkunum í desember árið 2014 til að takast á við óhófleg hernaðarútgjöld ríkja á heimsvísu.

Markmið herferðarinnar er að þrýsta á stjórnvöld heimsins að fjárfesta í heilsu-, mennta-, atvinnu og loftslagsgeirunum frekar en í hernaði. Herferðin kallar einnig á eftir árlegri endurúthlutun að lágmarki 10% hernaðarríkisútgjalda til annarra verkefna. Herferðin beitir sér einnig fyrir minnkun á alþjóðlegri vopnaframleiðslu og vopnasölu.

Herferðin stendur einnig fyrir alþjóðlegum aðgerðadegi gegn hernaðarútgjöldum til þess að vekja athygli almennings, fjölmiðla og stjórnvalda á kostnaði hernaðarútgjalda og hvetja til nýrrar forgangsröðunar.

Seán MacBride-friðarverðlaunin.

Frá árinu 1992 hefur Alþjóðafriðarskrifstofan úthlutað Seán MacBride-friðarverðlaununum til einstaklinga eða stofnana sem hafa „unnið framúrskarandi störf í þágu friðar, afvopnunar og/eða mannréttinda.“ Verðlaunin eru nefnd eftir Seán MacBride, handhafa friðarverðlauna Nóbels sem var formaður Alþjóðafriðarskrifstofunnar frá 1968–74 og forseti hennar frá 1974-1985.
Hvítkál

Hvítkál (Fræðiheiti "Brassica oleracea var. capitata") er tvíær jurt sem er ræktuð sem einær matjurt og ein algengasta og mest ræktaða káltegundin. Hvítkál er náskylt káltegundum svo sem rauðkáli, blöðrukáli, rósakáli, blómkáli og spergilkáli og einnig mustarði, piparrót og karsa.

Höfuðkál er safnheiti fyrir ræktunarafbrigði af Brassica oleraceae var. capitata en til þeirra teljast eftirfarandi kálafbrigði:

Hvítkál er matreitt á ýmsan hátt og oft soðið í súpur eða notað í hrásalat. Hvítkál er einnig súrsað eða gerjað og búið til súrkál.
Múrmanskfylki

Múrmanskfylki (rússneska: "Му́рманская о́бласть") er fylki (oblast) í Rússlandi. Höfuðstaður fylkisins er Múrmansk. Íbúafjöldi var 795,409 árið 2010.
Volgogradfylki

Volgógradfylki (rússneska: "Волгогра́дская о́бласть") er fylki (oblast) í Rússlandi. Höfuðstaður fylkisins er Volgógrad. Íbúafjöldi var 2,610,161 árið 2010.
Lípetskfylki

Lípetskfylki (rússneska: "Липецкая о́бласть") er fylki (oblast) í Rússlandi. Höfuðstaður fylkisins er Lípetsk. Íbúafjöldi var 1,173,513 árið 2010.
Saratovfylki

Saratovfylki (rússneska: "Сара́товская о́бласть") er fylki (oblast) í Rússlandi. Höfuðstaður fylkisins er Saratov. Íbúafjöldi var 2,521,892 árið 2010.
Stavropolfylki

Stavropolfylki (rússnesku: Ставропо́льский край, Stavropolskíj kraj) er landshluti (край) innan Rússneska sambandsríkisins og ein 83 eininga þess. Höfuðstaður fylkisins er Stavropol. Íbúafjöldi var 2,786,281 árið 2010.
Jövu-nashyrningur

Jövu-Nashyrningur (Rhinoceros sondaicus), er fágæt tegund nashyrninga. Tegundin er í útrýmingarhættu og stofnstærð 2018 var áætluð tæplega 70 einstaklingar, sem alla er að finna í þjóðgarðinum Ujung Kulan á Java. Enginn einstaklingur er í haldi í dýragörðum. Þar til 2011 mátti finna nokkra einstaklinga í Víetnam en þá dóu þeir út. Jövu-Nashyrningar eru minnsta tegundin nashyrninga, 3,1–3,2 m langir og 1,4-1,7 m háir. Aðeins karldýrið hefur horn á nefinu. Hann er fágætasta stóra spendýrið á jörðinni.

Jövu-Nashyrningar verða 30–45 ára í náttúrunni. Þeir eru einfarar. Engin rándýr ógna fullorðnum einstaklingum í þjóðgarðinum nema þá helst maðurinn. Jövu-Nashyrningur er ennfremur minnst rannsakaður af þeim 5 tegundum nashyrninga einkum sökum þess hve fágætur hann er.
Lilleström SK

Lilleström er norskt Knattspyrnu lið frá Lilleström. Heimavöllur félagsins heitir Åråsen Stadion.

Lilleström hefur unnið Norsku úrvalsdeildina 5 sinnum, síðast árið 1989 og bikarkeppnina 6 sinnum, síðast árið 2017.

Meðal Íslendinga sem hafa spilað með liðinu eru Rúnar Kristinsson, Heiðar Helguson, Arnór Smárason og Ríkharður Daðason. Teitur Þórðarson þjálfaði liðið um nokkurra ára skeið.

Nú spilar Hólmbert Friðjónsson með liðinu.
Spirou in Berlin

Spirou à Berlin, (þýs. Spirou in Berlin), ("Svalur í Berlín") er fjórtánda bókin í ritröðinni Sérstakt ævintýri um Sval... (franska "Série Le Spirou de…") þar sem ýmsir listamenn fá að spreyta sig á að semja ævintýri um Sval og Val, sem þó teljast ekki hluti hinnar opinberu ritraðar. Bókin kom upphaflega út í Þýskalandi árið 2018 á vegum forlagsins Carlsen en vegna vinsælda hennar ákvað Dupuis-forlagið að gefa hana út á frönsku ári síðar. Höfundur og teiknari sögunnar er listamaðurinn Flix. Bókin hefur ekki verið gefin út á íslensku.

Söguþráður.

Árið er 1988. Valur er í örvæntingarfullri leit að fréttum og tendrast því allur upp þegar hann fréttir að Sveppagreifanum hafi verið boðið á alþjóðlega svepparáðstefnu í Berlín í Austur-Þýskalandi. Greifinn sýnir boðinu lítinn áhuga en hverfur skyndilega. Svalur og Valur vita ekki hvort honum hefur verið rænt eða hann séð sig um hönd, en til öryggis ákveða þeir að halda til Berlínar með hraði og nýta til þess farartæki frá Zorglúbb.

Í Austur-Þýskalandi eru leyniþjónustumenn á hverju strái og félagarnir verða viðskila. Valur hittir "Mómó", unga konu sem uppgötvar að hann er vestrænn blaðamaður og reynir að vekja áhuga hans á leynilegum upplýsingum. Á meðan uppgötvar Svalur að Sveppagreifanum hefur verið rænt af austur-þýsku leyniþjónustunni. Þeir lenda í eltingarleik við öryggislögregluna þar sem Valur er handsamaður en Svalur kemst undan með hjálp risavaxins órangútans.

Valur rankar við sér sem fangi Samma frænda. Hann reynist kominn til metorða í Austur-Þýskalandi og stendur að baki ráninu á Sveppagreifanum. Hann hefur látið byggja gríðarmikla vél sem á að breyta brúnkolum í demanta. Til þess þarf hann hjálp greifans og hyggst nota Val sem gísl í því skyni.

Á sama tíma vaknar Svalur í undarlegum garði ásamt þremur snjöllum öpum, sem reynast hafa verið þjálfaðir af Nóa (úr sögunni um Apana hans Nóa.) Aparnir eru nú í eigu Mómóar sem er meðlimur í andspyrnuhreyfingunni. Hún hefur uppgötvað að stjórnvöld eru á laun að safna saman járnhlutum fyrir demantagerðarvél Samma frænda og telur að það hljóti að vera skelfilegt vopn. Þau átta sig ekki á því að öryggislögreglan hefur komið staðsetningarbúnaði fyrir á Sval og húsið er umkringt. Við tekur eltingaleikur á gömlum austur-evrópskum bílum.

Svalur og Mómó hitta andspyrnuhreyfinguna að málum, sem fellst á að reyna að hjálpa Sval við að frelsa félaga sinn. Þau bjarga greifanum og Val á síðustu stundu, en óbermið Sammi frændi skýtur þó einn apann með köldu blóði. Hópurinn flýr eftir neðanjarðarræsum Berlínar og tekst að sleppa yfir til vesturhlutans með hjálp metómólsins, hinnar undursamlegu uppfinningar greifans. Mómó verður þó viðskila við félagana á leiðinni og nær ekki að flýja.

Sammi frændi hyggst sýna yfirboðurum sínum hverngi demantavélin virkar, en í sömu andrá sprengir Mómó tækjabúnaðinn í loft upp með fjarstýrðri sprengju. Samma er kennt um eyðilegginguna og hann fær makleg málagjöld. Nokkrum mánuðum síðar fylgjast vinirnir heima í Sveppaborg með sjónvarpsútsendingu frá falli Berlínarmúrsins og sjá sér til mikillar ánægju Mómó bregða fyrir í mannfjöldanum.
The Stooges

The Stooges, einnig þekkt sem Iggy and the Stooges var bandarísk rokkhljómsveit sem stofnuð var í Ann Arbor, Michigan árið 1967. Sveitin spilaði hráan stíl af rokki og var þekkt fyrir líflega og villta sviðsframkonu söngvarans, Iggy Pop. Eftir 2 plötur leystist hljómsveitin stuttlega upp árið 1970 en kom aftur árið 1971 með nýja liðskipan og starfaði til 1974. Bandið kom aftur saman árið 2003 og starfaði til 2016 en þá höfðu nokkrir meðlimir látist.

The Stooges er talin til frum-pönks og hafði áhrif ýmis pönk og þungarokksbönd. Meðlimirnir fengu viðurkenningu í The Rock and Roll Hall of Fame árið 2010.
David Walliams

David Walliams (f. 20. ágúst 1971) er breskur barnabókahöfundur og grínisti. Hann þekktur fyrir gamanþætti í sjónvarpi af ýmsu tagi svo sem sketsaþættina Little Britain, Come fly with me og Rock profile. Hann er einnig einn dómara í Britain's Got Talent síðan 2012. Árið 2008 byrjaði hann að skrifa barnabækur og eru þær sumar hverjar frægar útum allan heim.
Antifa

Antifa eða ANTIFA er bandarísk öfgahreyfing vinstrisinnaðra aðgerðarsinna sem berjast gegn fasisma. Hreyfingin samanstendur af sjálfstæðum hópum aðgerðarsinna sem stefna að því að ná fram markmiðum í stjórnmálum með beinum aðgerðum fremur en gegnum hefðbundnar umbótaleiðir. Aðgerðasinnar nota ýmis konar mótmælaaðferðir svo sem starfrænar aðgerðir, eignaspjöll og líkamlega valdbeitingu og ofsóknir gagnvart þeim sem eru taldir fasistar, rasistar eða öfga-hægrimenn. Félagar sem taka þátt í Antifa eru flestir andstæðingar kapítalisma og hallir undir ýmis konar hugmyndafræði svo sem anarkisma, maxisma, sósíalisma og jafnaðarstefnu.

Antifa eru ekki eiginleg samtök heldur regnhlífarhreyfing án sameiginlegrar forystu sem telur til sín margvíslega hópa og einstaklinga. Hreyfingin er aðeins lauslega tengd og lýtur engri sameiginlegri forystu né beinu samstæðu skipulagi. Samfélagshópar sem kenna sig við Antifa deila hins vegar með sér „úrræðum og upplýsingum um aðgerðir öfgahægrisinna yfir fylkis- og ríkislandamæri í gegnum lausleg tengslanet og óformleg trausts- og samstöðusambönd“. Aðgerðasinnar hafa gjarnan skipulagt viðburði undir formerkjum Antifa á samfélagsmiðlum og vefsíðum. Sumir aðgerðasinnar hafa þróað sérstök tengslanet eða dulmálsskilaboð eins og á skilaboðaþjónustunni Signal. Chauncey Devega, blaðamaður á fréttasíðunni "Salon", lýsti Antifa sem „skipulagsaðferð“ fremur en sem hópi fólks. Antifa-hreyfingin hefur vaxið verulega frá því eftir forsetakosningarnar í Bandaríkjunum 2016. Í ágúst árið 2017 voru um 200 hópar til sem kenna sig við Antifa.

Antifa hefur verið kennt við ofbeldisfull mótmæli þar sem hægrisinnuðum einstaklingum er boðið að tala og þær aðgerðir hafa ollið því að Antifa sé sakað um notkun á fasískum aðferðum til að þagga niður í pólítískum andstæðingum sínum. Þann 29. júní 2019 voru meðlimir Antifa ásakaðir um að ráðast á þekktan blaðamann fyrir að fjalla um Antifa á neikvæðan hátt með því að kasta í hann mjólkurhristingi.

Ýmsar órökstuddar samsæriskenningar hafa orðið til um Antifa-hreyfinguna, meðal annars um að hún hafi átt sök á villieldum í Kaliforníu árið 2020 og að hún hafi borið sök á skemmdarverkum og ránum sem framin voru í George Floyd-mótmælunum árið 2020. Íhaldsmenn og hægrimenn í Bandaríkjunum hafa jafnframt margsinnis sakað meðlimi Antifa ranglega um að standa á bak við ofbeldisverk sem í raun voru framin af öfgahægrimönnum. Meðal annars var því haldið fram að Antifa hafi staðið á bak við manndráp á mótmælum hægrisinnaðra öfgahópa í Charlottesville árið 2017 sem í raun var framið af nýnasískum stuðningsmanni Donalds Trump Bandaríkjaforseta, auk þess sem haldið var fram að dulbúnir meðlimir Antifa hefðu staðið á bak við árás á Bandaríkjaþing árið 2021 þrátt fyrir að ótvírætt sé að sú árás hafi verið framin af hægrisinnuðum stuðningsmönnum Trumps.
Tromsø IL

Tromsø IL (Tromsø Idrettslag) er knattspyrnufélag frá Tromsø sem var stofnað 15. september 1920. Félagið spilar heimaleiki sína á Alfheim Stadion sem opnaði á árið 2007.

Búningur liðsins er rauð og hvít skyrta, hvítar buxur og hvítir sokkar. Tryggvi Guðmundsson lék með félaginu 1998-2000
Hlíðarvatn í Selvogi

Hlíðarvatn í Selvogi er vatn í Ölfusi nálægt Strandakirkju. Vatnið stendur í Selvogi skammt frá sjó. Hlíðarvatn er 332 hektarar að flatarmáli, meðaldýpi þess er um 2,9 metrar og mesta dýpi er fimm metrar Afrennsli úr vatninu er Vogsós. Saltstyrkur í vatninu er fimmfaldur miðað við önnur fersk lindarvötn. Vatnið er frjósamt og vinsælt veiðivatn, mikil bleikjuveiði er í vatninu.

Suðurstrandavegur(vegur 427) liggur meðfram vatninu að sunnan en norðan megin vatnsins liggur Hlíðarendavegur(vegur 380).

Hlíðavatn og jarðirnar fjórar sem umlykja vatnið eru í eigu Strandakirkju. Það eru jarðirnar Hlíð og Stakkahlíð og Vogsósar I og II. Í Vogsósum bjó séra Eiríkur Magnússon (Eiríkur í Vogsósum) sem talinn var göldróttur.
Járnsmíði

Járnsmíði er sú iðn að smíða hluti úr járni, eða stáli. Í hefðbundinni járnsmíði (sem oft er kölluð eldsmíði) er járnið fyrst hitað í eins konar ofni sem heitir afl, þar sem er brennt kolum eða koksi við blástur frá físibelg. Þegar járnið hefur náð hæfilegum hita er það tekið með töng, lagt á steðja og barið til með hamri. Þá er það stundum hert með því að kæla það hratt í vatni eða olíu. Rýmið þar sem járn er smíðað nefnist smiðja.

Í gamla daga var járn dýrt á Íslandi, og vanalega innflutt, svo nytjahlutirnir sem menn smíðuðu voru vanalega eitthvað sem varð að vera úr járni, svo sem hnífar, ljáir og skeifur. Auk þess þurfti fram eftir öldum að dengja íslenska ljái (berja eggina þunna) daglega áður en gras var slegið með þeim, og til þess þurfti að hita þá. Því var mikilvægt að hafa aðstöðu til þess, helst smiðju, á hverjum bæ sem hafði grasnyt, auk þess sem menn urðu að höggva við til kolagerðar.
Veiðar

Veiði er það að ná lifandi villtu dýri, vanalega til að drepa það í einhverjum tilgangi. Veiði hefur verið snar þáttur í lífi mannkynsins frá öndverðu, þar eð menn hafa alla tíð haft stóran hluta af viðurværi sínu af þeim. Flest dýr eru veidd til matar, til þess að nota skinn þeirra í klæði eða til þess að þau drepi ekki eða smiti önnur dýr, villt eða tamin, sem menn nýta. Þá eru sportveiðar stundaðar til gamans og sem íþrótt.

Fiskveiði.

Langalgengasta útgáfa veiða er að nota net til þess að veiða fisk úr sjó. Það er yfirleitt gert með skipum, og er til dæmis einn mikilvægasta atvinnuvegur Íslendinga. Til eru margar gerðir neta, og það fer eftir því hvaða fisk skal veiða, hvaða net eru notuð. Þá eru til margar gerðir veiðarfæra sem notast við öngul á línu.

Þegar fiskur er veiddur í ferskvatni (ám eða vötnum) er það ýmist gert með netum eða veiðistöngum. Áður fyrr voru gildrur (sk. kistur) líka algengar í ám. Þegar veitt er með veiðistöng, er annað hvort veitt á flugu, spún eða öngul með beitu.

Skotveiði.

Í skotveiði eru notaðar byssur. Veiði með boga og örvum þekkist erlendis en er bönnuð á Íslandi. Það fer eftir bráðinni hvaða skotvopn er notað og hvernig skotfæri. Dæmigert er að nota haglabyssu og högl til veiða á fuglum en riffil og kúlur til að veiða spendýr.

Gildrur.

Gildrur eru mikið notaðar í sumum veiðum. Einkum er algengt að skordýr, mýs og rottur séu veiddar í þær, sem og minkar. Algengast er að gildran sé þannig gerð, að agn lokki dýrið að. Við snertingu smellur oft gildran og drepur dýrið, slasar það, heldur því föstu eða lokar það inni þangað til menn koma að. Sumar gildrur eru án hreyfanlegra hluta en gerðar þannig að dýrið kemst inn en ekki út aftur, t.d. minkagildrur lagðar í straumvatn, þar sem dýrið kemst inn í búr inn um hálfgerða trekt úr rimlum, en kemst ekki út aftur og drukknar þar. Svipaðar gildrur eru algengar til að veiða skordýr, þau lokkuð inn um trekt inn í ílát og komast ekki út aftur. Þá eru flugur veiddar með því að breiða út klístruð spjöld eða borða, sem þær festast á og drepast.

Aðrar aðferðir.

Hundar eru stundum þarfasti þjónn veiðimannsins. Íslenskir minkaveiðimenn nota t.d. hunda óspart og siga þeim á minkana. Erlendis eru hundar líka oft látnir drepa refi. Menn hafa haldið ketti (og fleiri rándýr) árþúsundum saman til að veiða mýs, rottur og fleiri smádýr í kring um mannabústaði.

Það var vinsæl íþrótt aðalsmanna forðum, að veiða með aðstoð ránfugla, einkum fálka. Voru þá fálkarnir látnir klófesta bráðina. Í Indlandi þótti höfðingjum líka skemmtilegt að fara á veiðar með blettatígur, láta hann hlaupa og ná bráðinni.
Körfuknattleiksfélagið Gosi

Körfuknattleiksfélagið Gosi síðar Körfuknattleiksfélag Reykjavíkur var reykvískt íþróttafélag sem stofnað var 25. desember 1951. Það var lagt niður árið 1970 þegar starfsemin rann inn í nýstofnaða körfuknattleiksdeild Vals.

Saga.

Körfuknattleiksfélagið Gosi var stofnað af nokkrum nemendum í Menntaskólanum í Reykjavík. Líkt og nafnið gefur til kynna fylgdi takmörkuð alvara máli. Félagið fékk ekki formlega aðild að Íþróttabandalagi Reykjavíkur fyrst í stað og keppti því sem gestalið á fyrsta Íslandsmótinu í körfubolta sem fram fór á árinu 1952. Félagið vann til Íslandsmeistaratitla í yngri flokkum undir þessu heiti sínu næstu árin. Guðmundur Georgsson var formaður félagsins flestöll fyrstu árin.

Í lok árs 1957 var ákveðið að breyta nafni félagsins í Körfuknattleiksfélag Reykjavíkur (KFR). Um leið var tilkynnt um ráðningu Evalds Mikson sem aðalþjálfara félagsins. Undir hinu nýja heiti urðu liðsmenn Körfuknattleiksfélags Reykjavíkur tvívegis Reykjavíkurmeistarar, auk þess sem starf yngri flokka stóð í blóma. Í september 1970 yfirtók Körfuknattleiksdeild Vals alla starfsemi félagsins.
Skotfélag Keflavíkur

Skotfélag Keflavíkur ("Riffel-Skytte-Forening for Kjeblevig og Omegn") var eitt elsta íþróttafélag landsins, stofnað 21. nóvember árið 1869. Félagið starfaði um nokkurra ára skeið.

Saga.

Fimmtán menn stóðu að stofnun skotfélagsins, allt kunnir kaupmenn og borgarar í Keflavík. Í fyrstu stjórninni sátu H.P. Duus kaupmaður og faktorarnir P.I. Levinsen og Ólafur Norðfjörð. Fyrirmynd félagsins var að öllum líkindum Skotfélag Reykjavíkur sem tekið hafði til starfa tveimur árum fyrr. Vitað er um a.m.k. eina skotkeppni milli Reykvíkinga og Keflvíkinga.

Árið 1872 tókst félaginu að koma sér upp sérstöku húsi til fundahalda og nefndist það "Skothúsið". Mun það vera fyrsta húsið í Keflavík sem sérstaklega var byggt til samkomuhalds og voru dansleikir haldnir í húsinu auk funda félagsins. Í lögum Skotfélagsins var áskilið að halda skyldi ekki færri en þrjú kappmót í skotfimi á ári hverju.

Fundargerðarbók félagsins sem varðveitt er bendir til starfsemi fram til ársins 1873 en óljóst er hvenær það lognaðist endanlega út af.
Ímynd fíflsins

ÍMYND FÍFLSINS er fjórða hljómplata Hljómsveitarinnar Ég. Hún kom út í nóvember 2011. Platan var hljóðrituð í Stúdíó 33b og Stúdíó 48.

Upptökustjórn: Róbert Örn Hjálmtýsson

Hljóðblöndun: Róbert Örn Hjálmtýsson og Baldur Sívertsen Bjarnason

Mastering: Ólafur Örn Josephsson

Forsíðuljósmynd: Jónatan Grétarsson

Hönnun umslags: Arnar Ingi Hreiðarsson og Róbert Örn Hjálmtýsson

Platan var gefin út af plötufyrirtækinu Jörðin en það er kennitölulaus ímyndun af fyrirtæki þar sem nafnið vísar eingöngu í það að Hljómsveitin Ég og verk hennar eru afurð Jarðarinnar.

Viðtökur plötunnar:.

ÍMYND FÍFLSINS hlaut góða dóma í fjölmiðlum og var ofarlega á mörgum árslistum tónlistargagnrýnenda og einnig var Róbert tilnefndur til Íslensku tónlistarverðlaunanna 2011 fyrir textana á plötunni.

Platan komst á úrvalslista Kraumslistans árið 2011.
Georgíumenn

Georgíumenn eða kartvelar (georgíska: ქართველები, "kartvelebi") eru kákasískt, kártvelískt þjóðarbrot kennt við Georgíu. Um 86.8% íbúa Georgíu eru Georgíumenn að uppruna. Uppruni georgísku er óljós en málið er ekki skylt neinum af helstu tungumálum heims. Georgíska hefur sitt eigið stafróf sem rekja má allt aftur til 5. aldar.

Á georgísku er landið kallað „Sakartvelo“

(საქართველო). Afleitt lýsingarorð þessa nafns er "kartvelskur" sem er til dæmis notað fyrir kartvelsk tungumál.
Gríma

Gríma er hlutur sem hylur andlitið, allt eða hluta þess, og er settur upp til að verja það, sem hluti af dulargervi eða búningi. Grímur geta hulið allt höfuðið, eins og glímugrímur frá Mexíkó, eða aðeins lítinn hluta andlitsins, eins og trúðanef. Grímur eru víða notaðar sem andlitsvörn (hjálmgríma, gasgríma, hlífðargríma), í helgiathöfnum og í sviðslistum. Helgríma er ýmist afsteypa gerð af andliti látins manns eða gríma sem lögð er yfir andlit látins manns fyrir greftrun.
Verndarréttur

Verndarréttur er réttur eiganda að eignarrétti til að fá handhafa opinbers valds til að vernda eign sína ef hagsmunir eru í hættu eða, ef röskun hefur þegar átt sér stað, úrræði til að fá eignina aftur, ellegar réttar til skaðabóta úr hendi tjónvalds. Meðal slíkra aðgerða er réttur hans til að krefjast lögbanns við byrjuðum eða yfirvofandi röskunum á hagsmunum hans, og kröfu um ógildingu opinbers leyfis sem heimilar háttsemi er veldur slíkum röskunum. Þó gæti traustfang orðið til þess að eigandinn geti ekki fengið eignina til baka undir ákveðnum kringumstæðum.

Þessi réttur gæti verið torveldur í tilviki lausafjár sökum hinnar almennu reglu eignarréttar um að handhafi lausafjár sem fer með það eins og það tilheyrði honum sé skv. löglíkindum talinn réttur eigandi þess.
Sameiginlegt veð

Sameiginlegt veð í veðrétti er þegar fleira en eitt sjálfstætt verðmæti er sett að veði fyrir sömu skuldinni, til að mynda tvær aðskildar fasteignir. Veðhafinn ræður þá í hvaða verðmætum hann sækir fullnustu í og í hvaða röð, sem gæti þó verið takmarkað samkvæmt samningi eða lagafyrirmælum.